Aasta põllumees
Aasta põllumees (ka Aasta Põllumees) on aunimetus, mille annavad Eesti Põllumajandus-Kaubanduskoda ja Maaleht aasta parimaks põllumeheks tunnistatud inimesele. Esimene aasta põllumees valiti 2001. aastal. Aunimetus antakse tegevpõllumehele maamajanduse ja maaelu edendamise eest. Kandidaate saavad esitada nii põllumeeste ühendused kui ka omavalitsused. Aasta põllumees saab auhinnaks Ferdi Sannamehe 1927. aastal valminud "Külvaja" pronkskuju vähendatud koopia, mille on modelleerinud skulptor Tiiu Kirsipuu. Aunimetuse saaja selgitatakse välja konkursil ning kuulutatakse välja iga-aastasel konverentsil "Aasta Põllumees". 2011. aastal said esmakordselt oma lemmiku valida veebiväljaande Maaleht.ee lugejad.